ועדת המשנה לשירותי בנקאות למשקי בית ולעסקים קטנים ובינוניים, כנסת 18, פרוטוקול מספר 5, 2010-12-28 15:00

דני דנון: צהרים טובים.

דני דנון: אני פותח את ישיבת ועדת המשנה של ועדת הכלכלה לנושא שירותי בנקאות למשקי בית ולעסקים קטנים ובינוניים.

דני דנון: על סדר היום מצוקת האשראי וקשיים של העסקים הקטנים והבינוניים בקבלת מימון באזור הכרמל.

דני דנון: ביקשנו לקבל נייר ממרכז המידע של הכנסת ואכן קיבלנו נייר מעניין.

דני דנון: הייתי רוצה לשאול קודם כל אם נמצא כאן אתנו מר אלון שפר.

אלון שפר: כן, אני נמצא.

דני דנון: אני רוצה שאתה תפתח.

דני דנון: אתה בעל עסק בקיבוץ בית אורן.

דני דנון: תציג את עצמך, את העסק שלך וספר לנו בדיוק מה קורה היום מבחינת העסק שלך.

אלון שפר: שמי אלון שפר.

אלון שפר: אני בעליו של עסק ואני מתעסק בתחום של יבוא ושיווק ציוד לאופניים.

אלון שפר: אנשים שרוכבים, אולי מכירים.

אלון שפר: מה שלמעשה קורה זה שבבית אורן, ולמעשה באזור החוף יש הרבה מאוד עסקים שמתבססים על נושא התיירות,  יש לנו היום תיירות שרפה.

אלון שפר: אנשים שבאים לראות את האסון ואיך זה נראה אחרי.

אלון שפר: יש עסקים לא מעטים שמצאו את עצמם  מחוסרי עבודה לגמרי ויש כאלה שנשרפו ונמצאים היום למעשה בסיטואציה לפיה הם זקוקים לשיקום מהיסוד או שנמצאים בקשיים תזרימיים מאוד מאוד קשים.

דני דנון: אם תוכל להתמקד בעסק שלך, מה קורה מבחינת העסק היום.

אלון שפר: אם אנחנו מדברים על העסק שלי, העסק שלי היום למעשה נמצא בסיטואציה שאני עובד על משהו בסביבות ה-60 אחוזים מהמחזור החודשי הרגיל שלי בתקופה מקבילה.

דני דנון: למה זה?

דני דנון: אתה משכיר אופניים?

אלון שפר: לא. אני יבואן ואני משווק ועובד גם החוצה.

אלון שפר: היות שאני מתעסק גם בתחום הסיטונאי, התחום הסיטונאי אצלי למעשה לא נפגע כי לקוח בתל אביב שצריך לקנות בולם, אין לו שום בעיה, הוא מרים אלי טלפון ואין לזה שום שייכות לשרפה ואנחנו עושים את העבודה שלנו כרגיל.

אלון שפר: לעומת זאת, אותו לקוח שרוצה להגיע אלי לעסק, הקמעונאי, שאני אתן לו שירות, אני אתקן לו את הבולם שלו או אם הוא רוצה לקנות אופניים, הוא לא מגיע.

אלון שפר: הלקוחות לא מגיעים גם בגלל שהייתה איזושהי אינפורמציה שגויה שהכרמל שרוף לחלוטין וכי אין לשם מה להגיע.

אלון שפר: בהתחלה הייתה הוראה של המשטרה שלא להגיע לאזור.

אלון שפר: בשלב מאוחר יותר המקום היה כל כך פקוק עם סקרנים, כך  שהאנשים שאמורים לבוא ולתת לעסקים את הפרנסה שלהם, הם לא סוג הלקוחות שהגיעו לאזור שלנו.

אלון שפר: הנזק המתמשך הוא מן הסתם בפגיעה בכל האזור.

אלון שפר: למה העסק שלי למעשה ממוקם בבית אורן ולא באזור תעשייה?

אלון שפר: משום שאני מחפש את הלקוחות שרוצים להגיע אל האזור הזה כי שם הם רוכבים וזה האזור המיועד להם.

אלון שפר: למעשה כרגע האזור הזה נהרס והוא זקוק לשיקום.

דני דנון: משיחות עם בעלי עסקים אחרים אתה יכול להרחיב קצת ולומר לנו מה המצוקה, גם מבחינת המחזור וגם מבחינת האשראי הבנקאי?

אלון שפר: כן, בהחלט אני יכול להרחיב.

אלון שפר: אתמול שוחחתי, לפני באתי לכאן, עם אנשי עסקים.

אלון שפר: כאמור, העסק שלי לא נפגע פחות מאחרים.

אלון שפר: עסקים שעוסקים בתחום התיירות למעשה נפגעו, חלקם ברמה כזאת שלמעשה הם חדלו להתקיים.

אלון שפר: אתמול דיברתי עם בחור שיש לו בבית אורן ספא והוא אמר שמשבע ההזמנות שהיו לו מדי שבוע, היו לו לפחות כל יום זוג או משפחה שמגיעה לספא שלו, הוא היה ממוקם בתוך המלון של בית אורן, הוא ירד להזמנה אחת לשבוע וגם כאן מדובר באנשים שמגיעים כדי לסייע ולכן הם באים, כדי לתת לו עבודה.

דני דנון: אותו בעל ספא קיבל סיוע?

אלון שפר: למיטב ידיעתי הסיוע עדיין לא התקבל.

אלון שפר: אם יורשה לי לומר את מה שאני חושב.

דני דנון: בבקשה.

אלון שפר: אני חושב שהסיוע הנכון בשלב ראשון, שאפשר לתת לעסקים באזור חוף כרמל, זה סיוע ראשוני באמצעות הקלות מיסוי.

אלון שפר: לא לוותר על המסים אבל אולי לתת לאנשים  זמן קצת להתאושש ממה שקרה כי הרבה מאוד עסקים למעשה לא יצרו מחזור כספי במהלך החודש האחרון.

אלון שפר: עסקים כאלה, הקלות בתחום של תשלום מע"מ, דחיית מע"מ או תשלום מס הכנסה, מסים של העובדים שלהם וכן הלאה, זה דבר שיכול מאוד לעזור.

אלון שפר: הדבר הנוסף הוא כמובן לבדוק אופציות של עזרה בשיקום האזור כדי שהעסקים האלה יחזרו להיות עסקים יצרניים שמייצרים פרנסה ומפרנסים את בעליהם בכבוד ולא נתמכים על ידי כל מיני גורמים חיצוניים.

אלון שפר: הדבר האחרון שאני רוצה להעלות ואני לא יודע אם זה המקום הנכון, אבל אני אעלה את זה בכל זאת, ואם זה לא המקום הנכון, אתה יכול אדוני להפסיק אותי.

אלון שפר: הרבה מאוד אנשים, לא בהכרח אנשים שהם בעלי עסקים, נפגעו בבית אורן ופרנסתם נפגעה כתוצאה ממה שקרה.

אלון שפר: אני מדבר כרגע על חברי קיבוץ בלבד.

אלון שפר: לדעתי המקור הנכון כדי לסייע לאנשים בפרנסתם היום יומית הוא ביטוח לאומי.

אלון שפר: היום יש בעיה חוקית של ביטוח לאומי מול הקיבוצים.

אלון שפר: הקיבוצים היום הם קיבוצים מופרטים, זה מה שמוגדר כקיבוץ מתחדש, אנשים עומדים ברשות עצמם, משלמים את המסים שלהם, וכשהם חוזרים אחר כך ופונים לביטוח לאומי – וזה משהו שקרה אצלנו בבית אורן – הרבה מאוד אנשים מצאו את עצמם בעצם כשפניהם מושבות ריקם בגלל החוק.

אלון שפר: ביטוח לאומי שלח אלינו נציגים ואני חייב לומר שמשרד האוצר, השיכון, החקלאות, המועצה וכולם הם יוצאים מן הכלל.

אלון שפר: אנשים הגיעו ועזרו וגם היום מגיעים  כמעט מדי יום והדברים מתבצעים אבל כאשר האדם הפרטי שמשלם כל החיים ביטוח לאומי והוא פונה לביטוח לאומי ואומר שאין לו עבודה, שהוא לא עבד כל החודש, אומרים לו שהוא חבר קיבוץ, אבל הקיבוץ אומר לו שהוא מופרט.

לאה ורון: אתה מדבר על דמי אבטלה.

אלון שפר: אני מדבר על דמי אבטלה, אני מדבר על אנשים שהם בעלי עסקים פרטיים שהם לא זכאים לזה.

אלון שפר: אני לדוגמה משלם משכורת, יש לי שמונה עובדים,  והעסק למעשה שבועיים לא עבד.

אלון שפר: לא אמרתי לעובדים שלי שהם לא יקבלו משכורת.

אלון שפר: שאלתי את ביטוח לאומי האם הם יכולים לעזור לי, אבל אמרו לי לא.

חמד עמאר: במסגרת הפיצוי יש את הפיצוי העקיף?

חמד עמאר: אמרת שלא עבדתם שבועיים.

חמד עמאר: יש פיצוי על כך?

אלון שפר: התשובה הייתה שמה שאני צריך לעשות זה להוציא את העובדים לחופשה ללא תשלום במשך חודש.

דני דנון: מי נתן לך את התשובה הזאת?

אלון שפר: הנציג של ביטוח לאומי מאזור חדרה שהיה אצלי.

אלון שפר: הוא בא ביוזמתו במוצאי שבת וישב מול חברי קיבוץ בית אורן.

אלון שפר: מה שאני הצלחתי להבין זה שהוא אמר שאני צריך להוציא את עובדיי לחופשה ללא תשלום.

דני דנון: מה עשית עם שמונת העובדים שלך?

דני דנון: שילמת להם?

אלון שפר: אני שילמתי להם.

דני דנון: שילמת להם רגיל.

אלון שפר: שילמתי להם רגיל.

אלון שפר: אני לא יכול לעמוד מול עובד ולומר לו שאני מוריד לו שבועיים משכורת.

דני דנון: אני רוצה לשמוע את הגופים האחרים, ואם תרצה להוסיף, נשמח לכך.

אלון שפר: בסדר.

אלון שפר: תודה רבה.

דני דנון: אני רוצה לבקש ממוטי שפירא, מנכ"ל לה"ב, לגעת במיוחד בפרקטיקה.

דני דנון: כמו ששמעת כאן, יש לו עובדים, הוא שילם משכורות, שמענו הרבה סיסמאות ממשרד ראש הממשלה, 2,500 שקלים באופן מיידי, היו הרבה הודעות לתקשורת, אבל השאלה מה קורה שם בשטח.

מוטי שפירא: לא שאני ממש חי שם בתוך השטח, אבל כאן השאלה היא שאלה עקרונית.

מוטי שפירא: היה לנו מודל כזה, אפרופו השאלה של חבר הכנסת.

מוטי שפירא: היה לנו מודל כזה במלחמת לבנון השנייה.

מוטי שפירא: היה מודל שניסו לעשות אותו באזור עזה.

מוטי שפירא: המודל אומר שברגע שנוצר סוג כזה של מצב, הממשלה נותנת את הפתרונות המיידיים במקום לסדרה של בעיות מסוג כזה כאשר אנחנו יודעים שהממשלה לפעמים חוששת שאנשים ינצלו את המצב ויעשו כך או אחרת.

מוטי שפירא: במה זה נגע.

מוטי שפירא: זה נגע בדברים הבאים, ודרך אגב, מי שצריך לנצח על התזמורת הזאת, לפי דעתי יושבת כאן נעמי, זה בעיקר משרד התעשייה.

מוטי שפירא: במצבים מסוג כזה, לעסקים קטנים, משרד התעשייה צריך להיות המפקד בשטח של העסקים הקטנים.

מוטי שפירא: אין מה לעשות, יש מט"י או יש דבר כזה.

מוטי שפירא: דרך אגב, דבר שנלמד מלקחי מלחמת לבנון השנייה ולדעתי לא יושם לגמרי.

מוטי שפירא: לא שלגמרי לא יושם אלא לא יושם לגמרי.

מוטי שפירא: הפתרונות צריכים להיות בדיוק בכיוון שאלון דיבר עליהם והם בדברים הבאים: דבר ראשון, לגבי העובדים, הייתה על זה מתכונת.

מוטי שפירא: הייתה מתכונת לגבי העובדים, מתכונת ברורה שאומרת שהמעסיק יכול לקבל איזשהו פיצוי.

דני דנון: רגע, אתה יודע מה קורה כרגע בכרמל?

מוטי שפירא: לא. אני מודה שאין לי כרגע איזשהו סקר ממשי בין העסקים ומה קורה אתם.

מוטי שפירא: אני חושב שמה שאלון תיאר כאן זה פחות או יותר מה שקורה היום.

מוטי שפירא: אין לי נתונים ממש באיזו רמה ירד היקף המכירות אבל לדעתי צריך להיכנס כאן למתכונת של הפתרון וצריך להיות קיט שמפעילים אותו באופן קבוע כשמתרחשים מצבים מסוג כזה.

מוטי שפירא: זה קיט קבוע שביטוח לאומי, משרד התעשייה, הבנקים עד כמה שאפשר, קרן הסיוע של המדינה, נכנסים לאזור הזה.

דני דנון: אני רוצה לשמוע מה קורה במקום שציינת.

דני דנון: נעמי, בבקשה.

נעמי רייש: אני מהסוכנות לעסקים קטנים ובינוניים במשרד התעשייה.

נעמי רייש: לפני כעשרה ימים הסוכנות יצאה עם תוכנית סיוע לעסקים קטנים בכרמל.

דני דנון: עשיתם מיפוי?

נעמי רייש: עשינו מיפוי ויש לנו כרגע תוצאות ביניים.

דני דנון: את יכולה לתת לנו אותם?

נעמי רייש: כן.

נעמי רייש: המיפוי עשה סקר בקרב שמונים עסקים כדי לראות מה הצרכים שלהם.

נעמי רייש: את הצרכים חילקנו על פי שלוש קטיגוריות של תוכניות אותן אנחנו מציעים לעסקים הקטנים.

נעמי רייש: נעשה גם מיפוי של המצוקה אליה הם נקלעו.

נעמי רייש: 67 אחוזים מהעסקים מדווחים על אובדן הכנסה בטווח הקצר, שזה בא כתוצאה מאובדן ימי עבודה, אובדן לקוחות, ביטול עסקאות כאשר יש הרבה בתחום התיירות.

נעמי רייש: 15 אחוזים מדווחים על אובדן הכנסה בטווח ארוך ו-20 אחוזים מדווחים על נזק פיזי חלקי או מלא שנגרם לבית העסק כתוצאה מהשרפה.

נעמי רייש: מבחינת הצרכים, כפי שאמרתי הצרכים חולקו לקטיגוריות של הכלים שאנחנו מציעים, כך ש-25 אחוזים יכולים לקבל מענה על ידי תוכניות עסקיות שאנחנו מציעים להשגת מימון.

נעמי רייש: אנחנו נותנים ליווי לעסק לבנות תוכנית עסקית, כך שהוא יוכל לגשת ולחפש מקורות אשראי לעסק שלו.

דני דנון: כמה פנו עד היום?

נעמי רייש: אני אגיע לזה.

נעמי רייש: 60 אחוזים מהצרכים נכנסים תחת הקטגוריה של ליווי עסקי, חונכויות שאנחנו מעניקים לעסקים בסבסוד של 90 אחוזים מעלות שעת ייעוץ, ו-60 אחוזים נכנסים לקטגוריה של  כלי נוסף שאנחנו מציעים שאלה סדנאות להתמודדות עם מצבי משבר.

לאה ורון: זה מענה מיוחד לנושא של סיוע לעסקים בגליל או שזה הסיוע שממילא נותן מט"י לעסקים ברחבי הארץ?

נעמי רייש: לא, אנחנו נערכנו לתוכנית מיוחדת בעקבות השרפה.

נעמי רייש: תוכניות שקיימות בסוכנות, אנחנו מציעים אותן בסבסוד יותר גבוה.

נעמי רייש: לדוגמה, החונכות תהיה בסבסוד של תשעים אחוזים לעומת 75 אחוזים, שזאת התוכנית הרגילה, וגם חונכויות של הליווי של בניית התוכנית העסקית מסובסדות.

דני דנון: מה ששאלה מנהלת הוועדה – אני אהיה יותר חד – לא התווסף כסף לקרן של ההלוואות.

דני דנון: זאת אותה קרן שהייתה בעבר.

דני דנון: זאת אומרת, אין עוד כסף ששמתם שם עבור עוד הלוואות.

דני דנון: אותו כסף שהיה בעבר, אתם משתמשים בו עכשיו לנפגעי הכרמל.

נעמי רייש: זה משהו אחר עליו אתה מדבר.

נעמי רייש: אני מדברת כרגע על כלי הסיוע ויש גם את הכלי של קרן להלוואות לעסקים קטנים.

נעמי רייש: בעקבות האירוע בכרמל לא השתנה מעמד הקרן ונראה לי שאריק יוכל להרחיב כאן יותר.

נעמי רייש: בכללי, הסוכנות העבירה לשם תקצוב מיוחד בלי קשר.

דני דנון: כמה פנו אליכם עד היום?

נעמי רייש: היו מאה פניות למוקדי השטח של הסוכנות.

נעמי רייש: היו 25 פגישות ייעוץ ואבחון ראשוניים.

נעמי רייש: יש חונכות אחת שהתחילה בפועל ועוד כאלה שעומדות להתחיל.

נעמי רייש: חמש סדנאות עומדות להיפתח וכרגע מתבצעת הרשמה אליהן, ושני עסקים התחילו בתוכנית של ליווי להכנת תוכנית עסקית.

דני דנון: ראיתי חוות דעת של רפרנט של האוצר בה הוא אומר שלא צריך כל היערכות מיוחדת והוא לא רואה שום נזק לעסקים.

דני דנון: אתם מכירים את זה?

נעמי רייש: את חוות הדעת?

דני דנון: כן.

נעמי רייש: לא.

דני דנון: יש כאן מישהו ממשרד האוצר?

עמית כהנא: כן.

עמית כהנא: זאת לא הייתה חוות דעת.

עמית כהנא: נשאלתי מה השינוי ואמרתי שאין שינוי.

דני דנון: זה חשוב לי.

דני דנון: כתבתם שלהערכתכם לא צריך התגייסות מערכתית, בתרגום חופשי שלי, מבחינת תקציבים ומשאבים.

אריק ברונשטיין: כרגע אין בעיה תקציבית בקרן ולכן אין צורך לתגבר.

אריק ברונשטיין: אנחנו מתגברים את הקרן באופן שוטף ובאמת תגברנו אותה השנה בלי קשר.

אריק ברונשטיין: לכן אין צורך בתגבור מיוחד לכרמל אלא יש אמצעים לכל הארץ.

אריק ברונשטיין: לא נתקלנו בצרכים מיוחדים שלא ניתן להם מענה.

אריק ברונשטיין: לכן לא נעשתה בקרן איזושהי התאמה מיוחדת לצרכים.

דני דנון: עלה כאן משהו לגבי אובדן הכנסות.

אריק ברונשטיין: זה לא קשור לקרן עסקים קטנים.

דני דנון: אתם התייחסתם לעניין של אובדן הכנסות?

אריק ברונשטיין: זה לא קשור לקרן לעסקים קטנים.

אריק ברונשטיין: כל נושא המיסוי לא באחריותי, כך שאני לא יודע לומר מה נעשה בנושא הזה.

חמד עמאר: אני לא יודע אם מישהו יכול לתת לנו משהו בקשר לאובדן.

חמד עמאר: עשיתי כמה סיורים בכרמל וישבתי עם כמה אנשי עסקים ואני רואה שלאנשים שם אין מענה על האובדן.

חמד עמאר: יש להם נזק פיזי, אבל נתקלתי גם במישהו מדלית אל כרמל שהיה אמור לעשות באותו יום של השרפה אירוע גדול אצלו והוא עשה פרסום והשקיע המון כסף, השקיע כמעט 300 אלף שקלים רק באירוע שעמד לקיים, וקרתה השרפה והאירוע לא התקיים וכל ההשקעה שלו נפלה.

חמד עמאר: הוא פנה להרבה משרדים אבל אף אחד לא מפצה אותו.

חמד עמאר: אין נזק עקיף.

חמד עמאר: למה דיברתי קודם על פיצוי עקיף?

חמד עמאר: אין פיצוי כזה.

חמד עמאר: לא קיים, גם בכל משרדי הממשלה שישבו וגם בוועדת המנכ"לים שיושבת עכשיו.

חמד עמאר: אני יודע שיש פיצוי, נשרף משהו, משלמים, אבל אם אתה הפסדת המון כסף, כמו שאמר אלון הוא שילם לשמונת העובדים שלו למשך השבועיים שהם לא עבדו והעסק שלו הפסיד, זה אל חשבונו.

דפנה נוף: אני מנכ"לית עמותת התיירות כרמלים.

דפנה נוף: אנחנו בעצם מדברים על אזור תיירותי ענף ורחב.

דפנה נוף: לידי יושב גם יושב ראש עמותת התיירות.

דפנה נוף: אני חייבת לציין שהשרפה קרתה בחנוכה, ואני מדברת על עין הוד שם יש כ-150 אומנים וגלריות לאומנות, שם היו תערוכות שהוכנו, תערוכת סלבס שהייתה מפורסמת בכל הארץ באמצעים השונים.

דפנה נוף: אנחנו מדברים על חוויית הרוכבים שהיא מגה אטרקציה בבית אורן.

דפנה נוף: אני אגע תכף בשני הישובים האלה כי הם הישובים המשמעותיים שעיקר הפגיעה הייתה בהם, גם בנזקים הישירים וגם בנזקים העקיפים.

דני דנון: אני רוצה למקד אותך.

דני דנון: איפה זה עומד כרגע לגבי הפיצויים?

דני דנון: ברור לוועדה שנגרם נזק לבעלי העסקים הקטנים והמחזור שלהם ירד.

דפנה נוף: חד משמעית.

דני דנון: זה ברור לנו ולא צריך לדבר על זה.

דני דנון: בואי נעבור הלאה.

דני דנון: כרגע איך אומדים את הנזק הזה?

דני דנון: איך פועלים לפיצוי?

יורם מאור: יש כאן בעיה.

יורם מאור: במיוחד עין הוד, שם מדברים על גלריות של אומנים, קשה מאוד לאמוד את היצירות.

יורם מאור: יש למשל מוזיאון שהביא מכל העולם תיבות נגינה עתיקות בנות מאות שנים.

יורם מאור: איך אפשר לומר כמה שווה תיבה כזאת?

יורם מאור: המוזיאון הזה נשרף כליל.

יורם מאור: הנזק מתחלק לשניים.

יורם מאור: חלק שמפוצה על ידי הביטוח וחלקם הקטן מאוד של אומנים שיש להם גלריות שביטחו את הגלריות בסכומים ריאליים, וחלק לא מפוצה על ידי הביטוח ובוודאי אין שום פיצוי לאובדן של אנשים שהיו אמורים לבקר במקום.

דני דנון: זאת הנקודה בה אני רוצה להתמקד.

יורם מאור: הכנו טבלה גם לנזק הישיר וגם לנזק העקיף.

דני דנון: אפשר לראות אותה?

יורם מאור: בבקשה.

דני דנון: זה לגבי כל הישובים באזור עליו אתם אחראים?

יורם מאור: כן.

דפנה נוף: נתנו מספר דוגמאות.

דפנה נוף: למשל, חוות משמר הכרמל.

דפנה נוף: אין לי את האומדן.

דפנה נוף: מלון יערות הכרמל, 3 מיליון שקלים.

דפנה נוף: חווה אקולוגית, 150 אלף.

דני דנון: אובדן הכנסות.

דפנה נוף: ההכנסות מדברות על 13 מיליון, סכום שנובע מחדרי מלונות וצימרים שקיימים במרחב, גלריות לאומנות, אטרקציות, מסעדות ובתי קפה וחנויות מזכרות.

דפנה נוף: עשינו איזושהי הערכה ראשונית עם אחוזי תיקון של חמישים אחוזים וזה לחודש.

דני דנון: תודה.

כרמל נאסר אלאדין: אני מבקש להוסיף.

כרמל נאסר אלאדין: לדעתי הפגיעה – ואני מדבר על הפגיעה העקיפה – היא בשני ממדים.

כרמל נאסר אלאדין: הממד הנקודתי, קרי, באותם שלושה ימים, כאשר למשל בדלית כרמל היה לנו באותו יום פסטיבל די גדול, מיום חמישי עד שבת, והפגיעה באמת הייתה מהותית.

כרמל נאסר אלאדין: אחר כך, הפגיעה בשבועיים שלאחר מכן עד שאנשים התחילו להכניס לראש שהם צריכים להגיע לאזור והשבת הזאת במקרה הייתה שבת ברוכה.

כרמל נאסר אלאדין: היו לנו במשך הזמן הזה שלושה שבועות, גם בדליה וגם בעוספיה, שכמעט לא הגיעו אנשים.

כרמל נאסר אלאדין: אגב, צריך להזכיר שהיו שלושה ימים שהאזור נסגר ואי אפשר היה להיכנס מבחינה בטיחותית.

כרמל נאסר אלאדין: אפילו דלק לאזור שלנו לא נכנס.

כרמל נאסר אלאדין: לטעמי הפגיעה בצורה העקיפה הייתה מאוד חזקה בתקופה הזאת.

כרמל נאסר אלאדין: נמנעו כל מיני אירועים שהיו אמורים להתקיים.

כרמל נאסר אלאדין: מדובר על אוכלוסיות לא כמו בעין הוד שגם צריכים לקבל, אלא באוכלוסיות שזאת הפרנסה הישירה שלהן.

כרמל נאסר אלאדין: אמנם הפגיעה היא עקיפה, אבל אלה אנשים שאופים פיתות וכולי, והפגיעה בהם היא באופן ישיר.

כרמל נאסר אלאדין: גם לנו, כמועצות מקומיות.

דני דנון: כרגע, במסגרת כל מאמצי הפיצויים, יש טיפול משרדי בנושא של אובדן הכנסות?

כרמל נאסר אלאדין: לא.

דני דנון: מישהו באוצר מטפל בזה?

כרמל נאסר אלאדין: לפני כשבועיים שר התיירות היה אצלנו והוא ניסה, אבל גם משרד התיירות מדבר על תשלום בגין נזקים ישירים.

כרמל נאסר אלאדין: לגבי נזקים עקיפים, הם לא יכולים לטפל בהם.

חמד עמאר: הוא אמר שאין אפשרות לתת בגין נזקים עקיפים.

דפנה נוף: דיברנו על הכרזה כאזור פיתוח א'.

דפנה נוף: השר דיבר על הכרזה כאזור פיתוח א' כאחת האופציות שיכולות להיות ל-2011.

כרמל נאסר אלאדין: זה משהו אחר.

דני דנון: אנחנו כאן מתמקדים בנושא של אובדן ההכנסות.

דני דנון: יש לך מסעדה בדליה לדוגמה, בחודש דצמבר יש לה מחזור חודשי של מאה אלף שקלים, אתה יכול לבוא היום ולהראות לנציגי האוצר שהמחזור ירד ל-40 אלף שקלים.

כרמל נאסר אלאדין: ודאי.

דני דנון: אני שואל אם כרגע יש איזו עבודת מטה מול האוצר בנושא הזה.

כרמל נאסר אלאדין: לא.

דני דנון: אין משרד ממשלתי שמדבר על זה.

כרמל נאסר אלאדין: אין.

חמד עמאר: בכל הישיבות בהן השתתפתי, לא נוגעים בפיצוי עקיף.

ואיל כיוף: אני מנהל אגף תיירות כפרית במשרד התיירות.

ואיל כיוף: צריך לזכור ברקע שיש החלטת ממשלה לא לפצות בפיצוי עקיף.

ואיל כיוף: אם הוועדה רוצה לצאת כאן באמירה ולדון בזה שוב, אולי בזה צריך להתמקד כי נכון להיום החלטת הממשלה היא לא לפצות כמו במלחמת לבנון השנייה בפיצוי עקיף.

ואיל כיוף: זאת נקודת המחלוקת.

ואיל כיוף: הוועדה הזאת צריכה לדון בנושא, לשמוע כאן את האנשים ולהעביר את זה הלאה להחלטת ממשלה נוספת או שונה מכפי שהייתה קודם.

ואיל כיוף: שר התיירות ניסה בוועדת הכנסת ובוועדות הממשלה, אבל עד היום הוא לא הצליח כי עיקר הפגיעה הגדולה היא באתרי התיירות במרחב הזה.

ואיל כיוף: דפנה תתקן אותי, אבל זה משהו כמו שני מיליון מטיילים בשנה.

דפנה נוף: שני מיליון מטיילים ואני גם רוצה לומר שזה אזור חזק וזאת גם אוכלוסייה חזקה.

דפנה נוף: זאת אוכלוסייה עובדת, אלה מושבים, אלה קיבוצים.

דפנה נוף: יש כאן באמת מה שנקרא שרשור.

דפנה נוף: זאת תעשייה שלמה שמזינה הרבה.

דפנה נוף: אני אתן רק דוגמה של חוויית הרוכבים שזה מגה אטרקציה בבית אורן.

דפנה נוף: ראיתי אתמול את מאזן הבוחן שלהם, ראיתי את המחזור של ינואר, פברואר ומה קרה באוקטובר ומה קרה בדצמבר.

דפנה נוף: ממיליון ו-200 הם ירדו ל-200 אלף.

דפנה נוף: כלומר, יש כאן פגיעה משמעותית.

דפנה נוף: יש כאן פיטורים של עובדים.

דני דנון: במלחמת לבנון השנייה, עסקים שהיו סגורים לא קיבלו כל פיצוי על כך?

מוטי שפירא: לא, בטח.

מוטי שפירא: היה מודל שלם.

מוטי שפירא: אני רואה כאן חלק מהפנים ומי שמכיר יודע שהיה מודל מאוד מסודר.

מוטי שפירא: כמו שאמר ידידנו ממשרד התיירות, זה עניין של החלטה פוליטית, לא פוליטית במובן של פוליטיקה אלא של הממשלה שצריכה לקבל החלטה שהאזור הזה מתאריך נתון עד תאריך נתון, חלים עליו כל הכללים שחלו על מה שקרה במלחמת לבנון השנייה או בעזה.

מוטי שפירא: גם שם היו ויכוחים כי זה התמשך על פני תקופה ארוכה.

מוטי שפירא: זה בדיוק מה שאמר אלון קודם לכן.

מוטי שפירא: זה עבור פיצויים עקיפים וברור שיש ביטוח לכל עסק, והממשלה לא נכנסת לביטוח, שנית, על עובדים שלא פוטרו אבל אם הם יצאו לחופשות, מי מממן את החופשה.

מוטי שפירא: אז היה מימון צולב של הממשלה לחופשות, היו הקלות בביטוח לאומי ובתשלומים למס הכנסה בתקופה הנדונה הזאת, ושלישית, מט"י, מה שאמרה נעמי, צריך במקום לפתוח אוהל גדול עם דגל ענק שכל בעל עסק ידע שהוא בא לשם ומשם הוא מגיע לכל מקום.

מוטי שפירא: לעניין הזה יש קיט בממשלה וההחלטה היא החלטה פוליטית.

דני דנון: בכמה זמן מדובר?

מוטי שפירא: אני לא יודע.

מוטי שפירא: זאת באמת הבעיה.

מוטי שפירא: הבעיה היא להגדיר מהי התקופה.

מוטי שפירא: אני לא יודע במקרה הזה כי יש גם מה שנקרא פגיעה מתמשכת בחלק מהעסקים.

מוטי שפירא: דרך אגב, יש על זה כללים.

מוטי שפירא: הציעו לעסקים בזמנו מסלול ירוק ומסלול אדום.

מוטי שפירא: מי שרצה ללכת למס רכוש, הלך למס רכוש.

מוטי שפירא: מסעדות שנשרפו או עסקים שנשרפו, בעל העסק הלך למס רכוש למסלול כזה.

מוטי שפירא: מי שרצה ללכת למסלול עקיף ירוק, הוא היה יותר ארוך, הוא היה צריך להוכיח לאורך זמן עם דוחות כספיים – ודובר כאן על מאזן בוחן – ולהראות לאורך זמן שיש לו ירידה בפעילות ובהנחה שבן אדם לא יכול לרמות, כי מישהו בדק את מאזן הבוחן.

מוטי שפירא: על זה נתנו לו פיצוי עבור התקופה הזאת.

מוטי שפירא: יש ממש נוסחאות.

מוטי שפירא: יש קיט.

מוטי שפירא: ההחלטה היא החלטה ממשלתית, שמפעילים קיט כזה לתקופה נתונה.

כרמל נאסר אלאדין: בדליה ובעוספיה צרכו למשל כמויות מים גדולות לכבאיות.

כרמל נאסר אלאדין: הכל מדיד.

כרמל נאסר אלאדין: ידוע כמה בדרך כלל הצריכה השנתית, כמה באותה תקופה אנחנו בדרך כלל צורכים, ומה הדלתא שהייתה בקטע הזה.

כרמל נאסר אלאדין: כנ"ל כאן.

כרמל נאסר אלאדין: אם אומרים מה מספר המבקרים באזור הזה, רואים כמה בסופו של דבר הביעו והפערים מתחלקים באיזושהי צורה.

כרמל נאסר אלאדין: זה מדיד.

כרמל נאסר אלאדין: זה לא עד כדי כך בעייתי, אלא שכמו שאמר אדוני, בסופו של דבר זאת החלטה פוליטית והחליטו שבקטע הזה הם לא משקיעים.

דני דנון: נציגי הבנקים.

דני דנון: יש לכם משהו לומר לגבי קרנות שהקמתם לצורך העניין?

דני דנון: מענקים?

דני דנון: האם מישהו פנה אליכם?

ערן גלרמן: קודם כל, יש את הקרנות הרגילות של המדינה.

ערן גלרמן: אנחנו כאן שני נציגים.

ערן גלרמן: נמצאת כאן רונית עוזיאלי שאחראית על נושא הקרנות באוצר החייל.

ערן גלרמן: יש את הקרנות הרגילות, שזאת קרן לעסקים קטנים שנמצאת גם בבינלאומי וגם באוצר החייל עם הקריטריונים הרגילים, 750 אלף שקלים כנגד ערבות מדינה בעיקר, והיא ממשיכה לפעול, יש מכסות וזה בסדר.

ערן גלרמן: יש לנו את הקרן לעסקים בינוניים שהיא פעילה רק באוצר החייל עם הקריטריונים שלה.

דני דנון: גדולה יותר.

ערן גלרמן: כן.

ערן גלרמן: קרן לעסקים בינוניים שהיא לעסקים גדולים יותר מהקטנים.

ערן גלרמן: לקרן יש את הקריטריונים שלה וזה דבר שקיים.

ערן גלרמן: אין כאן משהו מיוחד כי הדברים שם ממשיכים לפעול.

ערן גלרמן: בנוסף אני יכול לציין שבמהלך ימי השרפה אנחנו יצרנו קשר עם יושב ראש המועצה המקומית חוף כרמל.

ערן גלרמן: יצר אתו קשר מר יעקב שורי שהוא סמנכ"ל בבנק, מנהל המחלקה המסחרית, והצענו כשלב ראשון 15 מיליון שקלים אשראי לזמן קצר לטובת הרשות כדי שהיא תוכל למנף ולגלגל את זה הלאה לבעלי עסקים שנפגעו כתוצאה מהשרפה.

דני דנון: הרשות תהיה זאת שתעבוד מול בעלי העסקים.

ערן גלרמן: כן.

ערן גלרמן: הרשות עובדת מולנו.

דני דנון: זה קרה ומומש?

ערן גלרמן: לא. עדיין לא.

מוטי שפירא: יש בעיה של מידע.

מוטי שפירא: זה קרה גם אז.

מוטי שפירא: בעלי העסקים, כל אחד עסוק בעסק שלו ובשיקום העסק שלו.

מוטי שפירא: אם הממשלה לא יודעת להגיע אליהם בצורה אפקטיבית, הם לא הולכים.

מוטי שפירא: זאת אומרת, זה לא רק עניין של הבנק.

לאה ורון: איזה ביטחונות דרשתם מהרשות?

ערן גלרמן: אני אשמח לבדוק את העניין.

מוטי שפירא: את מדברת על הביטחונות של ההלוואות?

לאה ורון: כן.

מוטי שפירא: יש את קרן הסיוע.

לאה ורון: הוא אמר שהם הציעו 15 מיליון שקלים למועצה האזורית על מנת שהיא תיתן את הכסף לעסקים שנפגעו.

ערן גלרמן: אני אבדוק ואני אתן תשובה.

ערן גלרמן: בעוד כמה דקות אני אתן תשובה.

תמר שמחי זייפר: אנחנו נמצאים כרגע בשטח מול בעלי העסקים.

דני דנון: עשיתם מיפוי של כמה בעלי עסקים מדובר?

תמר שמחי זייפר: כן.

תמר שמחי זייפר: כפי שציינה נעמי, מדובר בשמונים ומאז התווספו עוד כמה.

דני דנון: בכמה מדובר היום?

תמר שמחי זייפר: להערכתי כתשעים במיפוי.

תמר שמחי זייפר: אנחנו בעיצומו של תהליך המיפוי.

תמר שמחי זייפר: הנתונים שנמסרה נעמי כבר קצת התעדכנו ביום-יומיים האחרונים אבל פחות או יותר מדובר על רוב בעלי העסקים שמציינים שיש אובדן הכנסות, אובדן לקוחות, ביטול הזמנות.

תמר שמחי זייפר: חשוב לציין שגם בימים אלו אחרי השרפה חלק מהעסקים חזרו לשגרה, מצד אחד לפעילות, אבל אין הכנסות, אין לקוחות, התפיסה בציבור – וזה נאמר כבר קודם – שהעסקים לא פועלים ולכן חייבים מיידית בהקשר הזה לפעול כדי להביא לקוחות לאזור, מבקרים ותיירים.

תמר שמחי זייפר: זה   דבר שחייבים לעשות אותו ולנקוט אמצעים במיידי.

תמר שמחי זייפר: אני רוצה להתייחס לקרן ההלוואות מעבר לכלי הסיוע שהציעה הסוכנות לעסקים קטנים ובינוניים במשרד התעשייה שמט"י מפעיל אותם.

תמר שמחי זייפר: בקרוב, כפי שצוין, בשבוע הבא, נקיים בישובים עצמם, בבית אורן ובעין הוד, סדנאות איך להתנהל במשבר, לתת כלים יישומיים איך להתנהל בכל ההקשר הפיננסי והשיווקי, וגם היבטים מנטליים, התמודדות עם לחצים.

תמר שמחי זייפר: מעבר לכך, למט"י חיפה יש קרן ייחודית שהיא קרן חוץ בנקאית, תרומה של הקהילה היהודית בבוסטון מלפני עשר שנים.

תמר שמחי זייפר: הקרן הורחבה מאוד לאחר מלחמת לבנון השנייה.

תמר שמחי זייפר: אני חייבת לציין את זה כי זאת קרן שהוקמה במטרה לתת סיוע לבעלי העסקים שמתקשים להשיג אשראי בנקאי והיא מוכיחה את עצמה גם בשוטף אבל בעיקר בעתות משבר.

תמר שמחי זייפר: ראינו את זה במלחמת לבנון השנייה כאשר בעלי העסקים קיבלו סיוע.

תמר שמחי זייפר: עד היום הקרן סייעה ל-600 בעלי עסקים בהיקף של 30 מיליון שקלים.

תמר שמחי זייפר: זאת קרן שאנחנו מנהלים אותה בתוך מט"י חיפה.

תמר שמחי זייפר: גם כיום אנחנו כבר רואים את המצוקה של העסקים באזור ואנחנו נראה את התוצאות שלה בהמשך.

תמר שמחי זייפר: חלק מהעסקים רק עכשיו מתחילים לראות איפה הם עומדים ואנחנו כבר מקבלים לקרן פניות.

תמר שמחי זייפר: הקרן מעמידה הלוואות עד מאה אלף שקלים עם שני אחוזי ריבית.

תמר שמחי זייפר: הקרן מאוד ידידותית.

תמר שמחי זייפר: היא קרן בסיכון גבוה אבל יחד עם זאת אנחנו צריכים להחזיר את כל ההלוואות.

דני דנון: כמה פניות היו אל הקרן?

תמר שמחי זייפר: כרגע, בתהליך המיפוי אנשים אומרים שהם רוצים הלוואות.

תמר שמחי זייפר: מדובר כרגע על כשלושים אחוזים ולהערכתי המספרים יגדלו.

דני דנון: מישהו חתם על הלוואה?

תמר שמחי זייפר: לא, זה תהליך.

תמר שמחי זייפר: אחרי המיפוי הם צריכים לבוא אלינו קודם כל לפגישת ייעוץ ואחרי כן להתחיל בתהליך.

תמר שמחי זייפר: כעת מוקדם מדיי לדבר על מספרים.

תמר שמחי זייפר: להערכתי בתקופה הקרובה אנחנו נהיה הרבה יותר מדויקים לגבי המספרים.

תמר שמחי זייפר: ההערכה היא כרגע שמתוך אלו שמופו, לפחות שלושים אחוזים אמרו שהם צריכים הלוואה.

דני דנון: מה גובה ההלוואה?

תמר שמחי זייפר: להערכתנו עד מאה אלף שקלים.

תמר שמחי זייפר: בסך הכל מדובר בעסקים קטנים.

תמר שמחי זייפר: זה שכרגע העסקים סובלים מהיעדר לקוחות ומביטול הזמנות, יש אי ודאות לגבי התקופה הקרובה לגבי המצב ולהערכתי זה ישפיע גם על הצורך בקבלת הלוואות.

תמר שמחי זייפר: אנחנו נראה את התוצאות בהמשך.

דני דנון: מישהו מאגד את בעלי העסקים?

דני דנון: מי מחבר ביניהם?

דני דנון: אתם?

תמר שמחי זייפר: יש כל מיני גופים שפועלים בשטח.

תמר שמחי זייפר: אנחנו מסייעים לבעלי העסקים בכל מה שקשור בהפניה למקורות מימון כולל בעיקר הקרן שלנו בכל מה שקשור בהקניית כלים, כלים יישומיים איך להתנהל בעסק.

תמר שמחי זייפר: כל הנושא של החונכות העסקית על ידי מומחי מט"י, זה נושא שבעלי העסקים מאוד צריכים סיוע כעת איך להתנהל ברמה הפיננסית, איך לאתר הזדמנויות חדשות וכמובן לפי דעתי אנחנו צריכים לתת להם פתרון ברמה המערכתית, איך לפתח את האזור ולמנף אותו כדי שיגיעו מבקרים וזה במיידי כדי שזה ייתן מענה לבעלי העסקים.

ערן גלרמן: אדוני, יש לי תשובה לשאלתך.

ערן גלרמן: זה בלי ביטחונות.

דני דנון: תודה.

אלון שפר: רציתי להעיר שכפי שאני רואה את זה, העסקים ייקחו הלוואות וישתקמו.

אלון שפר: עסקים יעשו את זה כשיש להם אופק עסקי, כשהם רואים את העתיד, כשהם רואים שאנשים שיושבים כאן עכשיו – אם אלה ממשרד האוצר או התיירות או האנשים שמייצרים עבורם את האופק העסקי – אומרים שיש עתיד, כדי שהם גם יוכלו להחזיר את ההלוואה הזאת.

אלון שפר: הלוואה, צריך לדעת להחזיר אותה ולא רק לקחת אותה.

אלון שפר: אני די הופתעתי כאן עכשיו כאשר שמעתי שני אחוזי ריבית שהיא באמת ריבית מצוינת, אבל לכל אלה שכן נותנים את ההלוואות, אם אלה נציגי הבנקים, אחת הדרכים שכן אפשר לעזור לעסקים היא לא לגזול את כבשת הרש.

אלון שפר: במקרה הזה, אם רוצים באמת לעזור, אפשר לתת הלוואות, אפשר לעזור לעסקים להשתקם בלי לקחת כאן ריביות שהן ריביות מופרזות ולהשתדל לעשות את זה בעלות הנמוכה ביותר עבור אותו בעל עסק, מעבר לקרן שאותה הוא כמובן חייב להחזיר בתוך פרק זמן סביר.

דפנה נוף: היה מחקר של דן אנד ברדסטריט שדיבר על כך שתקופת ההתאוששות של משקי התיירות באזור וכל תחומי הלוויין, שאלה גם המסעדות וכל השירותים התומכים, תהיה ארוכה.

דפנה נוף: כלומר, האימפקט יהיה ארוך.

דפנה נוף: מאחר שאנחנו מודעים לנושא הזה, באמת בשיתוף עם משרד התיירות ומשרד החקלאות יש לנו כלי שנקרא חממות תיירות דרכו כבר התחלנו להפעיל סיוע לתיירנים.

דפנה נוף: חשוב לי לציין עמותת כרמלים היא בעצם הגוף שמרכז את כל נושא השיקום של עסקי התיירות באזור.

דפנה נוף: אצלכם יש טבלה שמדברת על כ-560 עסקי תיירות במרחב הזה שנפגע ויש טבעת קרובה שלוקחת את כל הישובים שהם ניר עציון, בית אורן, עין הוד, עוספיה, דליה, הטבעת הקרובה אבל יש גם אימפקט שהוא כבר רחב יותר שמגיע עד נחשולים, דור וכרם מהר"ל.

דפנה נוף: כלומר, התודעה של המבקר היא אזורית.

דני דנון: כאן אני דווקא רוצה לחלוק עליך.

דני דנון: הרי תמיד אפשר להרחיב את היריעה ואז מידת העזרה תהיה פחותה.

דני דנון: השאלה אם צריך להרחיב את היריעה למקומות שנפגעו או לקחת כאן את המרחב הגיאוגרפי.

דני דנון: גם דליה, אדוני ראש המועצה, הפגיעה הייתה מאובדן תיירים שהגיעו לאזור.

כרמל נאסר אלאדין: הייתה פגיעה ספציפית לדליה.

כרמל נאסר אלאדין: הרי האש גבלה ממש בשטחים של דליה.

כרמל נאסר אלאדין: הכביש של אליקים לכיוון דליה נחסם.

כרמל נאסר אלאדין: גם בתקשורת דיברו על זה ואמרו לא להגיע לאזור כי הכביש של אליקים חסום.

כרמל נאסר אלאדין: אני מצדיק אותך בדבר אחד, בקטע שהיא מדברת עליו שלדעתי אמנם זה נחשב אזור ביוספרי בעגה המדעית, אבל לדעתי יש מקומות שנפגעו – אני לא רוצה לומר נואשות – בספציפיקציה מאוד גבוהה והם ידועים.

כרמל נאסר אלאדין: אנחנו מדברים על התיירות באזור הכרמל שהיא תיירות כפרית ששואבת לתוכה במיוחד בסופי שבוע והיא נפגעה ספציפית.

דני דנון: 80-90 כפרים עליהם דיברתם, זה כולל את העסקים בדליה ובעוספיה?

דפנה נוף: עסקים, כן.

דפנה נוף: כולל את האזור הזה.

דפנה נוף: אורי חזר רק אתמול מסדרת פגישות עם עסקים בעוספיה.

כרמל נאסר אלאדין: יש שני מט"י שעובדים מולנו.

כרמל נאסר אלאדין: יש את מט"י חיפה ויש את מט"י כפרים.

כרמל נאסר אלאדין: גם זה קיבל וגם זה קיבל.

כרמל נאסר אלאדין: יכול להיות שבבסיס הנתונים שלך חסר לך את מט"י כפרים.

דפנה נוף: יכול להיות.

חמד עמאר: גם מט"י חדרה עובד באזור.

כרמל נאסר אלאדין: כן.

כרמל נאסר אלאדין: גם מט"י חדרה.

דני דנון: אני רוצה לומר משהו לגבי ההיקפים והמיקוד.

דני דנון: מדובר במספר עסקים לא רב וגם ההערכה שהוצגה על ידי דן אנד ברדסטריט שדיברה על 250 מיליון שקלים היא לא ריאלית כי הם התייחסו ל-2,500 בתי עסק.

תמר שמחי זייפר: 80-90, אנחנו בתהליך המיפוי.

תמר שמחי זייפר: לא הגענו לכל העסקים וחשוב לציין זאת.

דני דנון: אנחנו נמצאים כבר מספר שבועות אחרי השרפה ואני מניח שאם תגיעו ליותר, אז תגיעו למאה, ל-110, אבל לא יהיו 2,500 בתי עסק.

תמר שמחי זייפר: לא. לא יהיו אבל יהיו הרבה יותר מתשעים עסקים.

תמר שמחי זייפר: יש כמה מאות עסקים באזור.

דני דנון: לכן אני רוצה לקרוא למשרדים, ואת זה אני אוציא בהודעת סיכום, להתמקד באזורים שנפגעו.

דני דנון: זאת אומרת, לא להרחיב את היריעה לכל הצפון וכל המדינה תהיה עכשיו פגועת שרפה וכל אחד יסביר את הקשר העקיף שלו לשרפה.

דני דנון: אם מדובר בתשעים בעלי עסקים, אפשר להתמודד עם זה.

דני דנון: זה לא דבר שהוא קשה לנו כמדינה.

תמר שמחי זייפר: יתר מתשעים עסקים.

תמר שמחי זייפר: אנחנו מדברים על היקף של כמה מאות.

חמד עמאר: 110 ולא 2,500 כפי שכתוב כאן.

תמר שמחי זייפר: אני לא יודעת על הנתון 2,500 אבל אני יודעת על כמה מאות עסקים.

דני דנון: מישהו יכול לומר לי בכמה בעלי עסקים מדובר?

דפנה נוף: אני יכולה לומר שלמשל רק בעין הוד יש 150 אומנים שנפגעו בצורה כזאת או אחרת.

דפנה נוף: חוץ מזה, יש לנו במרחב הזה כ-50 צימרים בעוספיה ודליה, יש לנו רק בעין הוד עוד 20 משפחות עם צימרים.

דפנה נוף: יש שם את הפירוט המדויק לפי ישובים, מספר המסעדות.

דפנה נוף: יש שם מיפוי שעשתה עמותת כרמלים.

ואיל כיוף: אם יורשה לי, יש משהו כמו 500 עסקים תיירותיים בכל המרחב הזה שנקרא כרמלים.

דפנה נוף: נכון.

דני דנון: ציפיתי שתבואו לכאן היום עם רשימה מסודרת של מספר בעלי העסקים שנפגעו ושנגרם להם נזק.

ואיל כיוף: מבחינה תיירותית אני יכול לומר לך.

ואיל כיוף: יש לנו 500 עסקים ורובם ככולם נפגעו כי אנשים לא הגיעו לאזור הזה בזמן השרפה.

ואיל כיוף: כמובן, כמו שאמר כאן ידידי, זאת פגיעה מתמשכת.

ואיל כיוף: גם היום מה שמשתקף ומה שמשתמע מהחדשות, אזור שחור, לחץ ועומס בכבישים ולכן נא לא להגיע.

ואיל כיוף: מההנחה הזאת הקמנו חממת תיירות שהיא גם בריכוז של מט"י חדרה ועמותת התיירות כרמלים ומיפינו את כלהעסקים התיירותיים ויצאנו לשטח.

ואיל כיוף: אנחנו מקיימים את החממות האלה בשטח.

ואיל כיוף: אנחנו מגיעים לאזורי הפגיעה האלה, נפגשים עם התיירנים ונותנים להם ייעוץ שיקומי – אם זאת תוכנית עסקית, אם זאת תוכנית שיווק, אם זאת הרחבת העסק לאחר השרפה.

ואיל כיוף: כל דרישה שעולה בשטח.

ואיל כיוף: אנחנו פטרנו את העסקים האלה מתשלום .

ואיל כיוף: בדרך כלל בחממות התיירן בעצמו משתתף ב-25 אחוזים מעלות הייעוץ שהיא 200 שקלים בשעה, אבל במקרה הזה פטרנו את התיירנים מכל תשלום ואנחנו נושאים בחמישים אחוזים ממשרד התיירות וחמישים אחוזים ממשרד החקלאות, עלות הייעוץ.

ואיל כיוף: אנחנו מעבים את תקציב תשתיות תיירותיות ציבוריות באזור הזה.

ואיל כיוף: כמו שאמרת, בגלל שאנחנו לא רוצים להרחיב את היריעה הזאת, מדובר בעוספיה, דליה, בית אורן, עין הוד וניר עציון.

תמר שמחי זייפר: אל חוד.

ואיל כיוף: בעין חוד לא הייתה פגיעה תיירותית.

ואיל כיוף: יש שם רק מסעדה אחת.

דפנה נוף: יש שם שתי מסעדות.

דני דנון: אני חייב לומר שהמיפוי לא מספיק טוב.

דני דנון: אני יודע לקרוא.

דני דנון: כתוב לי 700 חדרי מלון.

דפנה נוף: לא, זה לא זה.

מוטי שפירא: אולי מישהו מהממשלה יודע למה אין החלטת ממשלה לא להכריז על האזור הזה לתקופה קצרה?

דני דנון: אתה חושב שלנציגי האוצר יש תשובות?

דני דנון: אם יש תשובה, אני אשמח לקבל.

מוטי שפירא: אני בטוח שלאריק אין עכשיו תשובה.

מוטי שפירא: מעניין מה הרציונל כאן.

אורי שריר: אני יועץ מט"י חיפה ועשיתי את פגישות הייעוץ הראשונות עם מרבית העסקים בעוספיה, עין הוד ובית אורן, אלה שעברו את המיפוי והתחלנו לקיים את הפגישות.

אורי שריר: חלק מהעסקים, אפשר לחלק אותם לעסקים כאלה שמצליחים, לאלה ששורדים ונמצאים על האיזון ואלה שהיו בקשיים וזה מצב רגיל שיש עסקים כאלה.

אורי שריר: מי שהיה במצב טוב – אני לא מדבר על עסקים שנשרפו אלא אני מדבר על עסקים שנפגעו ורוב העסקים הם עסקים תיירותיים בצורה זו או אחרת או קשורים לתיירות – אלה שהיו במצב טוב מאוד ונפגעו, הם נפגעו.

אורי שריר: אלה שהיו מאוזנים, נכנסו למצב קריטי של תזרים מזומנים, ואלה שהיו במצב קריטי של תזרים מזומנים, נמצאים על סף קריסה.

אורי שריר: להערכתי הסיוע הטוב ביותר שיכולים לקבל העסקים, העזרה, לנו במט"י חיפה שמטפל בזה יש את אותה קרן שתמר הזכירה ומטפלים באופן מהיר.

תמר שמחי זייפר: חשוב לציין שאולי נצטרך להרחיב את הקרן, וכאן יש אולי מקום לפנות לממשלה לקבלת עזרה.

תמר שמחי זייפר: לא צריך לחכות רק למצבי חירום.

תמר שמחי זייפר: כמו במלחמת לבנון השנייה, אנחנו חושבים שיש מקום להקים מודלים נוספים של קרן כזאת ברחבי הארץ וגם להרחיב את הקרן הנוכחית.

תמר שמחי זייפר: יתכן מאוד שבעוד זמן מה, בעוד חודש, נראה שמספר הפניות גדל והקרן בסך הכל היא במיצוי מלא.

תמר שמחי זייפר: אנחנו עכשיו נותנים הלוואות מההחזרים.

אורי שריר: רוב העסקים שאני דיברתי אתם מעונינים כמובן באותו ייעוץ שהרשות מממנת אותו שהוא ייעוץ טוב.

אורי שריר: הם די מבולבלים ולא יודעים איך להתארגן ולכן הם ישמחו לקבל את הייעוץ.

אורי שריר: לגבי הכסף.

אורי שריר: אותם עסקים שצריכים את הכסף, המימון בו הם מעונינים הוא מימון – אם אנחנו מדברים רק על נושא השרפה – גישורי עד שהעסקים יחזרו לפעילות.

אורי שריר: המהירות חשובה.

אורי שריר: כלומר, לקצר תהליכים, לנסות את אותן קרנות בערבות מדינה.

אורי שריר: יש את הקרן עד מאה אלף שקלים במסלול מהיר ומקוצר בניצוחה של הסוכנות וזה בסדר וזה טוב, אבל רצוי לנסות בקרנות האלה לקצר תהליכים.

אורי שריר: זה יעזור מאוד ויסייע.

דני דנון: מישהו מבעלי העסקים כבר קיבל כסף?

אורי שריר: עדיין לא.

אורי שריר: ממש בימים אלה הם קיבלו את האינפורמציה וישבנו אתם.

אורי שריר: הם עוד לא יודעים לכמה כסף הם זקוקים.

אורי שריר: בחלק מהעסקים – וזה עיקר הפעילות שלנו – נטפל בעקבות השרפה והנזקים אבל יש עסקים כאלה שהיו צריכים גם ככה סכום כסף, בלי קשר לשרפה, אבל באה השרפה ולכן צריך להגדיל את הסכום.

דני דנון: תודה.

דני דנון: אני רוצה ברשותכם לסכם את הישיבה.

דני דנון: אני רוצה לומר שההתרשמות שלנו, של הוועדה, היא שקודם כל צריכה להיעשות עבודת מיפוי של היקף העסקים כדי לדעת בדיוק בכמה עסקים מדובר.

דני דנון: הוועדה התרשמה שלמרות הפעילות המבורכת של משרדי הממשלה עדיין קיימים פערים רבים בין הצורך של בעלי העסקים במימון ובהלוואות לבין המצב בשטח.

דני דנון: הוועדה קוראת לשר האוצר להפעיל את המנגנון שהופעל במלחמת לבנון השנייה לגבי פיצוי בגין אובדן הכנסות.

דני דנון: הוועדה תבקש לקבל את עמדת המשרד בנושא תוך 14 ימים.

דני דנון: אנחנו נקיים ישיבת מעקב עוד שלושים ימים ואז נוכל לראות בדיוק בפועל מי ניגש, מי קיבל את הכסף וגם נבקש מהגורמים השונים להגיע עם מיפוי מדויק של בעלי העסקים.

דני דנון: אנחנו מבקשים שגם בנושא רמת המודעות להביא לידיעת ציבור הצרכנים את העובדה שהפעילות חודשה ואנחנו נקרא מכאן, מהוועדה וגם בהודעה שנוציא, לכל בית ישראל לבוא, לנפוש, לטייל, לרכב על אופניים, לשתות קפה, לכל הפעילות התיירותית בכרמל.

דפנה נוף: בהקשר הזה אני חייבת לציין שנעשתה פעילות מאוד טובה, גם בגיבוי משרד התיירות שהגדיל את התקציבים לקמפיינים ברדיו ובטלוויזיה.

דפנה נוף: בהקשר הזה יצאנו בפרסומת גם בעיתונות.

לאה ורון: גם באינטרנט.

דפנה נוף: נכון.

דפנה נוף: אני כמובן מברכת על החלטת הוועדה.

דפנה נוף: אתמול היה תשדיר בערוץ 2 ואנחנו עובדים חזק בהקשר הזה עם משרד התיירות.

דפנה נוף: אני חושבת שצריך אולי לשקול מענקים כי אנחנו מדברים כאן על צימרים, על עסקים קטנים שבאמת יש שניים, שלושה וארבעה חדרים והפעילות שלהם ירדה לאפס.

דני דנון: כרגע אנחנו לא ניגע בזה.

דני דנון: אנחנו כן רוצים לראות את המיפוי.

דני דנון: בעיניי אובדן הכנסות זה דבר שקל לאמוד אותו כי יש מחזורים ויש דיווחים לרשויות אבל פיצוי חייב להיות בעניין הזה.

דני דנון: מענקים, זה כבר פותח חזיתות נוספות.

דפנה נוף: אפשר גם לראות הזמנות של קבוצות.

דני דנון: אני מודה לכולם.

דני דנון: אנחנו ניפגש בעוד שלושים ימים.

דני דנון: תודה רבה.